b'\n_START_ARTICLE_\nAlbin Rudan\n_START_SECTION_\n\xc5\xbdivljenje\n_START_PARAGRAPH_\nRodil se je 26. julija 1933 v Velikem Trnu pri Kr\xc5\xa1kem o\xc4\x8detu po\xc5\xa1tarju in mami gospodinji. Bil je \xc5\xa1esti izmed sedmih otrok. Dru\xc5\xbeina je \xc5\xbeivela skromno, saj je bil zaposlen le o\xc4\x8de, vendar otroci tega niso ob\xc4\x8dutili. Veliko so prepevali, o\xc4\x8de je bil basist, dedek organist, zato se je Albin odlo\xc4\x8dil, da bo postal pevec. \xc5\xbde z dvanajstimi leti je soliral v pesmi Ve\xc4\x8derni zvon in na osnovno\xc5\xa1olskih proslavah ga je opazil tamkaj\xc5\xa1nji ravnatelj, ki ga je, starega 14 let, poslal v Ljubljano._NEWLINE_Ker \xc5\xa1e ni mutiral, so mu na srednji glasbeni \xc5\xa1oli svetovali, naj se za\xc4\x8dne u\xc4\x8diti katerega izmed in\xc5\xa1trumentov. Odlo\xc4\x8dil se je za klarinet, ker je bilo tam najmanj dijakov. Dodeljen je bil profesorju Mihaelu Gunzku. Med bivanjem v Ljubljani si je nabral veliko glasbenih prijateljev, med njimi so bili Anton Nanut, Marjana Der\xc5\xbeaj, Jelka Cvete\xc5\xbear, Jo\xc5\xbee Hriber\xc5\xa1ek in mnogi drugi. Kot dijak in pozneje \xc5\xa1tudent Akademije za glasbo v Ljubljani je pogosto nastopal v raznih prilo\xc5\xbenostnih glasbenih skupinah._NEWLINE_Po voja\xc5\xa1\xc4\x8dini je \xc5\xa1tiri leta deloval v Simfoni\xc4\x8dnem orkestru radia Ljubljana. \xc5\xbde kot \xc5\xa1tudent je ve\xc4\x8dkrat pri Ansamblu bratov Avsenik nadomestil Vilka Ovsenika ali Francija Tr\xc5\xbeana, dokon\xc4\x8dno pa se jim je kot stalni \xc4\x8dlan pridru\xc5\xbeil leta 1961. Pri njih je ostal vse do leta 1990, v tem \xc4\x8dasu pa je poleg ostalih skladb z njimi izvajal tudi tiste, ki sta jih brata Avsenik napisala posebej zanj. Taki sta bili tudi veliki uspe\xc5\xa1nici Pastir\xc4\x8dek in Veter nosi pesem mojo. Pri nekaterih pesmih ni le igral, ampak je tudi zapel s Francem Korenom in Emo Prodnik. Z Avseniki je nastopil prakti\xc4\x8dno po vsej Sloveniji, pa tudi zahodni Evropi. Najbolj ponosen je bil na koncert v veliki dvorani berlinske filharmonije._NEWLINE_Po prenehanju delovanja Ansambla bratov Avsenik je trikrat zaigral tudi z zasedbo, ki jo je ustanovil Alfi Nipi\xc4\x8d, s studijsko zasedbo pa ni sodeloval._NEWLINE_Njegova prva \xc5\xbeena je bila Ema Prodnik, pevka v Avsenikovem ansamblu, vendar je njun zakon propadel. Po lo\xc4\x8ditvi se je ponovno poro\xc4\x8dil. Z \xc5\xbeeno Poldko, s katero tako kot s Prodnikovo nista imela otrok, je u\xc5\xbeival pokoj v Godi\xc4\x8du v bli\xc5\xbeini Kamnika. Umrl je 31. januarja 2009._NEWLINE_Njegov ne\xc4\x8dak je znani slovenski pevec Miran Rudan.\n_START_SECTION_\nZlati abonma\n_START_PARAGRAPH_\nV\xc2\xa0Begunjah na Gorenjskem\xc2\xa0so med novembrom 2007 in aprilom 2008 izvedli Avsenikov zlati abonma, niz osmih koncertov, posve\xc4\x8denih \xc4\x8dlanom Ansambla bratov Avsenik iz najbolj slavnega obdobja ansambla. 1. koncert je bil posve\xc4\x8den Albinu Rudanu. Na koncertih so sodelovali najbolj znani slovenski narodnozabavni ansambli in njihovi gostje. Re\xc5\xbeiser Slavko Hren je s pomo\xc4\x8djo scenarista Gregorja Avsenika (sina\xc2\xa0Slavka Avsenika) zdru\xc5\xbeil posnetke s koncerta in arhivske glasbene posnetke v oddaje, ki so bile izdane na DVD-jih pri Zalo\xc5\xbebi kaset in plo\xc5\xa1\xc4\x8d RTV Slovenija. Zlati abonma je bil ponovno izveden med novembrom 2012 in majem 2013. Takrat je bil Rudanu posve\xc4\x8den 5. koncert.'